 रिआसती च जिस तेजी कन्नै ग्लेशिअर पिघला करदे न ओहदी बजाह कन्नै घाटी च पानी दा संकट गहराना इक चैंता आहली गल्ल ऐ।  हिमाचल थमां निकलने आहले केईऐं दरेआएं दा एह ग्लेशिअर साधव व ते अग दरेआ भारत ते पाकिस्तान दौने देशें दिआं जीवन रेखां न कीजे दौनें देशें गी पानी इनें ग्लेशिआरें थमां निकलने आंहले दरेआएं राहें गै हासल हुंदा ऐ।  पिघलने दी बजाह कन्नै हिमालय खित्ते दी जीव जंतु ते वनस्पतिआं बी तबाह होई सकदिआं न जिंदा लम्मे समें तक्कर रौहने आहला नकारात्मक प्रभाव होई सकदा ऐ।  इक राश्ट्रीय अखबार च छपी दी इक खबर नै इस गल्ला दा खुलासा कीत्ता ऐ दुनिआ दे सब्भने थमां उच्चै युद्ध खेत्तर दे रूप च मश्हूर सियाचिन ग्लेशिअर पिछले 10एं ब’रे दरान पिघलने परैंत अपने थमां अद्धे अकार दा रेई गेआ ऐ।  एह अपनी असल लम्बाई 150 किलोमीटर थमां पिघली ऐ छड़ा 74 किलोमीटर रेई गेआ ऐ।  इस्सी सब्भने थमां मता नसकान ग्लोबली वार्मिंग दी बजाह कन्नै होआ ऐ ते एह इक मन्नी-परमन्नी सच्चाई ऐ जे 80 दे दहाके थमां इत्थे भारी गिनतरी च तैनात भारत ते पाकिस्तान दी दियां फौजां एह्‌दे सिकुड़ने दी मुक्ख बजहां बनी दिआं न।  इस बारे च पर्यावरन दे जानकारें पासेआ केईं बारी दित्ती गेदी राय गी बी अनसुनेआ करी दित्ता जंदा रेहा ऐ ते इस ववाद उप्पर भारत पाक वार्ता बी कोई लाह आहली साबत नेईं होई ऐ।  खित्ते च बड्डे स्तर उप्पर फौज दी तैनाती दे सुरक्षा गी लेईऐ बे-स्हाबी दिलचस्पी दी बजाह कन्नै ग्लोबल वार्मिंग कन्नै प्रभावत इस खेत्तर च समस्या कन्नै निब्बड़ने सरबंधी हर चाल्ली दे जतने उप्पर रोक ऐ।  पूरा हिमालय खेत्तर जेहदे च रिआसत बी शामल ऐ गल्ल नीतिए ते अनदिक्खी दिएं मसालें कन्नै भरोचे दा ऐ।  इस प्रांत दे होरने चुनौती कन्नै भरे दे ग्लोशिअरें च शेषनाग, थजवास, अमरनाथ ते जंसकार बी शामल न। 